[origo]2008.10.07. 16:08
Egy magyar katonákat szállító civil repülőgépnek kellett leszállnia adminisztrációs hiba miatt Teheránban múlt héten kedden - közölte a Honvédelmi Minisztérium (HM) szóvivője, Bocskai István kedd este. A szóvivő elmondta: a civil repülőgép négy magyar katonát vitt Afganisztánba, a katonai küldöttségben annak a csoportnak a tagjai utaztak, akik október 1-jén átvették a kabuli nemzetközi repülőtér irányítási feladatait.
A négy katona egy bérelt, Hawker 800 típusú repülőgéppel utazott, amelyet egy Jas Cargo nevű cégtől béreltek. A gépen három fős személyzet, illetve a cég képviselője utazott - közölte a szóvivő. "Az adminisztrációs hiba mindösszesen abból állt, hogy a repülőgép átrepülési engedélyében felcserélődött a hívójel két eleme. A probléma tisztázását követően a repülőgép rendben folytatta útját Afganisztán felé" - áll a minisztérium kedd este kiadott közleményében.
Mátyus Sándor kabuli magyar nagykövet a Népszabadságnak ezzel kapcsolatban annyit mondott: az iráni hatóságoknak a berepülési engedéllyel támadt problémájuk. A magyar hatóságok későn kérték az engedélyt, amelyben az úti cél sem szerepelt - közölte a kirendeltség vezetője. A lap úgy tudja, hogy a magyar kontingenst szállító NATO-gép a rossz repülésirányítói információk miatt tévedt Irán légterébe.
A sajtóban korábban ellentmondásos információk jelentek meg az esetről. Korábban a Reuters hírügynökségnek egy vezető iráni kormányzati tisztviselő azt mondta, egy magyar segélyszervezet használta azt a gépet, amelyet iráni vadászgépek leszállásra kényszerítettek a közel-keleti országban szeptember 30-án.
A BBC az arab nyelvű iráni Al-Alam televízióra hivatkozva közölte, a gép szeptember 30-án szállt le a Teherán melletti Mehrabad repülőterén. Más hírforrások - például az iráni állami televízióra hivatkozó MTI - ugyanakkor azt jelentették, hogy az incidens vasárnap volt.
Eredetileg a Fars iráni hírügynökség adott hírt arról, hogy egy amerikai repülőgépet földre kényszerítettek az országban. Később azt közölték, hogy a gép európai volt, és öt amerikai katonai tisztviselő és három civil utazott a fedélzetén.
A Külügyminisztérium a teheráni nagykövetre hivatkozva kedd délután még azt állította az [origo]-nak: nem tudnak róla, hogy bármilyen magyar illetőségű repülő összetűzésbe keveredett volna az iráni hatóságokkal.
Briteket többször fogtak el
Iránban tavaly és négy éve is történt hasonló eset. Mindkét alkalommal a Satt el-Arab csatornán iráni felségvizekre tévedt brit katonákat fogtak el, komoly diplomáciai válságot okozva. Tavaly márciusban 15 haditengerészt vettek őrizetbe, vádat akartak emelni ellenük. A katonák közül többeket arra vettek rá, hogy az iráni tévében nyilvánosan kérjenek bocsánatot a felségvizek megsértéséért.
2004 júniusában ugyancsak a Satt el-Arab csatornán fogtak el briteket. Az iraki folyamőröket kiképző katonákat napokig őrizetben tartották, az iráni televízióban parádéztak velük, és vádat akartak ellenük emelni. Végül azonban elengedték őket.
Irán elengedi az elfogott briteket
TeheránIránMagyarországIrakmagyar katonákrepülőgépiraki konfliktusReutersHonvédelmi Minisztérium